अपने त्रै दशकें दे कैरियर च बक्ख-बक्ख भाषाएं दी 300 थमां मतिआं फिल्मां करी चुके दे कमल हसन ने इक विशेष साक्षात्कार च गलाया जे ‘शिवाजी’ ते ‘गजनी’ ज्नेही फिल्में दी रिकार्ड कामयाबी ने फिल्में दी भाषाई दीवार गी टहा्इई दित्ता ऐ। हुन भाषाई महत्व थमां मता इस गल्ल दा महत्व बद्धी गेआ ऐ जे क्हानी ते ट्रीटमेंट च केह् खास ऐ। इयै वजह ऐ जे दक्खनी भारतीय भाषाएं दी केईं हिट फिल्में दे रीमेक संस्करणें अच्छी कामयाबी हासल कीती ऐ। केईं फिल्मां अजै रीमेक दी रींग च न। हिन्दी सिनेप्रेमियें बश्कार बी अपनी फिल्में, ‘एक दूजे के लिए’, ‘सागर’, ‘सनम तेरी कसम’, ‘गिरफ्तार’, ‘पुष्पक’, ‘अप्पू राजा’, ‘हिन्दुस्तानी’, ‘आंटी नम्बर 420’, मुम्बई एक्सप्रेस वगैरा राहें अपने अभिनव दा सिक्का जमाने आह्‌ले कमल हसन दस्सदे न जे हर खरी चीज भौगोलिक सीमा ते भाषा दी दीवारें थमा परे होनी चाहिदी। खरी चीज उप्पर सब्भनें दा बरोबर दा अधिकार होना चाहिदा। कमल हसन होरें गलाया जे तमिल च इक ब’रे पैह्‌ले रिलीज होई उंदी फिल्म ‘दशावतार’ गी हिन्दी च आह्‌न्ने दी इक बड्डी वजह एह् बी ऐ जे हुन भारत दे हर हिस्से च रौह्‌ने आह्‌ले दर्शक होर भाषाएं च बनी फिल्में गी बी दिक्खना चांह्‌दे न।